אילן יצחייק

** אילן יצחייק ** (נולד ב-1966, בחיפה) הוא עיתונאי ועורך, מרצה לתקשורת, מחלוצי עיתונות הדיגיטל בישראל.

## קריירה
### בעיתונות הפרינט
את דרכו המקצועית החל כנער, ככתב מוניציפלי במקומון הקרייתי הד הקריות בשנת 1978, וככתב נוער במעריב לנוער. בשנת 1982 החל לכתוב במקומון כל הקריות (המקומון הראשון שהשיקה קבוצת ידיעות מול מקומוני רשת שוקן, ובהמשך היה התשתית להקמת רשת "ידיעות תקשורת"). את שירותו בצה"ל עשה בשבועון במחנה ככתב צבאי ועורך החדשות (1984 - 1987). עם השחרור השתלב בדסק החדשות של היומון דבר וכעורך בכתבי העת של מעריב.

מסוף שנות ה-80 שימש בתפקידי עריכה בכירים בקבוצת ידיעות אחרונות, בחדשות ובמגזינים, בפרינט ובדיגיטל. הוא ערך עיתונים מקומיים של ידיעות תקשורת, היה עורך ראשי של מגזין הנוער ראש 1 (1992 - 1994), והמשנה לעורך הראשי צבי אלגת בשבועון לאשה (1994-1996).

מ-1998 ועד 2009 כתב את המדור "עלו ברשת", כפולת עמודים שבועית במגזין הכלכלה "ממון" של העיתון ידיעות אחרונות, שסיקרה אתרי אינטרנט חדשים.

### בעיתונות הדיגיטלית

ב-1996 ייסד יחד עם מוטי שוורץ את מערכת האינטרנט של קבוצת ידיעות אחרונות. המחלקה הקימה והפעילה כמה אתרי תוכן ניסיוניים למותגי הקבוצה.

ב-2000 היה ממקימי אתר החדשות של ידיעות אחרונות ynet ושימש משנה לעורך הראשי של האתר יון פדר עד 2009. בשנים אלה יזם והקים רבים מערוצי התוכן המגזיניים המוכרים של האתר.

ב-2008 יזם והיה ממייסדי אתר המקומונים Mynet של ידיעות תקשורת.

ב-2009 עבר למיקרוסופט ישראל, שם היה סמנכ"ל התוכן ומפיק ראשי (EP) בחטיבת הדיגיטל C&O.

ב-2010 חזר לידיעות אחרונות בהזמנת הדירקטורית ומו"לית "לאשה" מרים נופך-מוזס, וייסד את אתר הלייפסטייל Xnet של חטיבת המגזינים. הוא שימש עורך ראשי של האתר לאורך השנים, עד סגירתו בצל נזקי הקורונה בסוף 2021.

### באקדמיה

מאז 2007 יצחייק מלמד עיתונות דיגיטלית ומנחה את פרויקט הגמר של הסטודנטים לתואר ראשון במסלול עיתונות במחלקה לתקשורת של מכללת ספיר. משנת 2021 הוא חבר הסגל הבכיר של המחלקה, ועומד בראש מסלול ההתמחות בלימודי "עיתונות בעידן דיגיטלי".

### אחרים

**תוכניות הכשרה** - בין השנים 2022 – 2025 יזם והוביל תוכניות הכשרה פנימיות לעיתונאים בתוך קבוצת ידיעות אחרונות, בהן "החממה של ynet" לקליטת עורכים חדשים לדסקים השונים בקבוצה, ו"העתודה של ynet" להכשרת עורכים בדרגי ביניים. לצד אלה ריכז ולימד תקשורת ועריכה בעברית בקורסים לעיתונאים ערביים (בשיתוף עמותת אעלאם), וכן את הקורסים שפעלו ביוזמת ynet ומפעל הפיס להכשרה של בעלי מוגבלויות לתפקידי סף במקצועות התקשורת.

### ספרים
בין השנים 2006 עד 2008 היה עורך קטגוריית ספרי הפנאי בהוצאת ידיעות ספרים, ערך והוציא לאור ספרי הדרכה ולייפסטייל.

בשנת 2007 כתב, ערך והוציא לאור את בסוף יבוא מלאך, ספר במבנה לא שגרתי, שקיבץ פרקים מסדרת הרשת שיזם וערך באתר ynet. סדרת הסיפורים ליוותה בגוף ראשון את רונן פורת, חולה ALS צעיר וחובב מוזיקה מחולון, שאיבד אט אט את כל יכולותיו הפיזיות. המחלה נחשבה עד אז "יתומה" ובלתי מוכרת, והסדרה - שזכתה לבולטות רבה ב-ynet - קידמה מאוד את הקמתן של עמותות לתמיכה בחולים ותרמה למודעות כלפי המחקר בישראל ומחוצה לה.

### שיפוט
מאז 2016 הוא חבר ועדת השיפוט בתחרות צילומי העיתונות והתיעוד השנתית עדות מקומית במוז"א.

### פרויקטים חברתיים
יצחייק יזם והוביל פרויקטים עיתונאיים רחבי היקף לקידום היוזמה האזרחית והמעורבות החברתית. המרכזי בהם היה הקמפיין "תורמים חיים" שיצר ב-2006 באתר ynet לעידוד החתימה על כרטיסי אדי לתרומת איברים. הקמפיין הוביל להצטרפות של מאות אלפי אזרחים למאגר התורמים הלאומי. בשנת 2008 פתח בפרויקט עיתונאי להגנה על ילדים בסיכון באמצעות עידוד משפחות להתנדב כמשפחות אומנה.

## חיים אישיים
יצחייק אב לבת, נעמי קנטור-יצחייק, חוקרת מזרח-אסיה ועורכת.

## קישורים חיצוניים

• אילן יצחייק על עבודת העורך הראשי, מתוך המדריך לעולם התקשורת של בית הספר לתקשורת במרכז הבינתחומי אוניברסיטת רייכמן

• עמוד הספר בסוף יבוא מלאך, היומן של רונן פורת עם אילן יצחייק, באתר עברית

## הערות שוליים

קטגוריה:ידיעות אחרונות
קטגוריה:עורכי עיתונים ישראלים
קטגוריה:עיתונאים ישראלים
קטגוריה:ישראלים שנולדו ב-1966